དག་སྣང་ལས༔ དབྱངས་ཅན་སྒྲུབ་ཐབས་མ་རིག་མུན་སེལ་བློ་གྲོས་བང་མཛོད་བཞུགས༔ ན་མོ་ཛྙཱ་ན་ཌཱཀྐི་ཡེ༔ དམ་ཚིག་ལྡན་པའི་རྣལ་འབྱོར་བས༔ ཡེ་ཤེས་ཌཱཀྐི་འདི་ལྟར་བསྒྲུབ༔ ན་མོ༔ སྐྱབས་གནས་ཀུན་འདུས་མཁའ་འགྲོ་ལ༔ བྱང་ཆུབ་བར་དུ་སྐྱབས་སུ་མཆི༔ མཐའ་ཡས་ཕ་མ་མ་ལུས་པ༔ རྣམ་མཁྱེན་སངས་རྒྱས་སར་འགོད་བྱ༔ཧྲཱི༔ མི་དམིགས་ཆོས་ཀྱི་དབྱིངས་ཉིིད་ལས༔ ཀུན་སྣང་འགྲོ་ལ་སྙིང་རྗེའི་མདངས༔ ཐུགས་རྗེའི་རོལ་རྩལ་ཧྲཱིཾ་ཡིག་ལས༔ ཡོངས་གྱུར་ལྷ་མོ་དབྱངས་ཅན་མ༔ དཀར་གསལ་ཞལ་གཅིག་ཕྱག་གཉིས་པ༔ ཞལ་འཛུམ་དགྱེས་ཆགས་བཞད་པའི་ཉམས༔གནག་སྣུམ་དབུ་སྐྲའི་ཟལ་བུ་འཕྱང༔ ཕྱག་གཉིས་སྒྲ་སྙན་པི་ཝཾ་དཀྲོལ༔ ཞབས་གཉིས་བསྣོལ་ཞིང་ཙོག་པུར་བཞུགས༔ དར་ དང་རིན་ཆེན་རྒྱན་གྱིས་བརྒྱན༔ སྨད་དཀྲིས་འཇའ་ཤམ་འཕུར་མའི་མཛེས༔ ཟླ་བ་དཀར་པོར་སྐུ་རྒྱབ་བརྟེན༔ འཇའ་ཚོན་འོད་ལྔའི་ཀློང་དུ་བཞུགས༔ རིགས་བདག་མགོན་པོ་འཇམ་པའི་དབྱངས༔ མཐའ་བསྐོར་ཕྱོགས་མདོག་ དབྱངས་ཅན་བཞི༔ རྩ་གསུམ་དམ་ཅན་སྤྲིན་ལྟར་གཏིབས༔ གནས་གསུམ་འབྲུ་གསུམ་འོད་ཟེར་འཕྲོས༔ ཡེ་ཤེས་ལྷ་ཚོགས་སྤྱན་དྲངས་བསྟིམ༔ དགྱེས་ཤིང་བརྟན་པར་བཞུགས་སུ་གསོལ༔ སྒོ་གསུམ་གུས་པས་ཕྱག་འཚལ་ལོ༔ སྣང་སྲིད་ཀུན་བཟང་མཆོད་སྤྲིན་འབུལ༔ གསང་གསུམ་དཔལ་ལ་ཕྱག་ འཚལ་བསྟོད༔ ཐུགས་ཀར་ཟླ་བའི་གདན་དབུས་ཧྲཱིཾཿ མཐའ་བསྐོར་སྔགས་འཕྲེང་གཡོན་དུ་འཁོར༔ འོད་འཕྲོས་འཕགས་མཆོད་འགྲོ་སྒྲིབ་སྦྱངས༔ མ་རིག་རྨོངས་པའི་དྲི་མ་བསལ༔ མཁྱེན་གཉིས་ཤེས་རབ་བློ་གྲོས་རྒྱས༔ ཟབ་དོན་རྟོགས་པ་མངོན་དུ་གྱུར༔ ཨོཾ་ཏཱ་རེ་ཏུཏྟཱ་རེ་ཏུ་རེ་སྭ་ར་སྭ་སྟི་ཛྙཱ་ན་སརྦ་སིདྡྷི་ཧཱུྃ༔ བཟླས་པ་ཆུ་བོའི་རྒྱུན་བཞིན་བསྲིང༔ དངོས་ཉམས་རྨི་ལམ་འགྲུབ་རྟགས་འབྱུང༔ ཚེ་འདིར་མཁའ་འགྲོས་རྗེས་བཟུང་ནས༔ དོན་གཉིས་འགྲུབ་ལ་ཐེ་ཚོམ་མེད༔ ས་མ་ཡ༔ རྒྱ་རྒྱ་རྒྱ༔ ཞེས་པའང་དད་ལྡན་དམ་པ་ཨ་འཛིན་སོགས་སྐྱེས་བུ་དུ་མའི་སྒོས་སྐལ་དུ། ཁོ་མོ་དབྱ༵ངས་ཅ༵ན་བཞ༵ད་པ༵འི་ལྷ༵་མོ༵ས་གང་ཤར་ཡིག་རིས་སུ་བཀོད་པའི་ཡི་གེ་པ་ནི་གྲོགས་འཇི༵གས་མེ༵ད་པས་སོ།། རྒྱལ་ཀུན་གསུང་གསང་ གཅིག་བསྡུས་ཤིང༔ སྒྲ་ཚིག་སྨྲ་བའི་མཛོད་འཛིན་པ༔ ངག་དབང་དབྱངས་ཅན་ལྷ་མོ་ཡི༔ གསང་གསུམ་རྡོ་རྗེས་འགྲོ་ཀུན་སྐྱོངས༔ ༼༡༽ དཀར་གསལ་གངས་ལ་ཉི་ཤར་མདོག༔ མཛེས་འཛུམ་ཆགས་པའི་ཉམས་དང་ལྡན༔ བརྒྱད་ གཉིས་ལང་ཚོའི་དཔལ་གྱིས་མཛེས༔ དབྱངས་ཅན་མ་ལ་གུས་པས་འདུད༔ ༼༢༽ ཕྱག་གཉིས་བཻཌཱུར་པི་ཝཾ་དཀྲོལ༔ དབུ་ལ་རིན་ཆེན་པྲོག་ཞྭ་གསོལ༔ སྐུ་ལ་རིན་ཆེན་རྒྱན་གྱིས་མཛེས༔ དབྱངས་ཅན་ལྷ་མོར་གུས་པས་འདུད༔ ༼༣༽ འོད་ལྔའི་མདངས་ཀྱི་སྨད་ཤམ་ཅན༔ པདྨ་ཟླ་བའི་གདན་གྱི་སྟེང༔ ཞབས་གཉིས་ཙོག་པུར་བསྣོལ་སྟབས་བཞུགས༔ དབྱངས་ཅན་མ་ལ་གུས་པས་འདུད༔ ༼༤༽ དྲི་བྲལ་ཟླ་བའི་རྒྱབ་ཡོལ་ལ༔ འཇའ་ཚོན་འོད་ལྔའི་གུར་ཁྱིམ་མཛེས༔ ཞལ་ནས་ཧྲཱིཾ་ཧྲཱིཾ་དབྱངས་སྙན་སྒྲོགས༔ དབྱངས་ཅན་ལྷ་མོར་གུས་པས་འདུད༔ ༼༥༽ ཨེ་མ་ལྷ་མོ་བརྩེ་ལྡན་མ༔ ཡུན་རིང་སྨོན་པས་དེ་རིང་ མཇལ༔ དེང་ནས་བྱང་ཆུབ་སྙིང་པོའི་བར༔ བརྩེ་ཆེན་ཐུགས་རྗེས་བདག་སྐྱོངས་ཤིག༔ ༼༦༽ སྐྱེ་དང་ཚེ་རབས་ཐམས་ཅད་དུ༔ རྒྱལ་བའི་ཆོས་ཚུལ་རབ་འབྱམས་ལ༔ འཆད་རྩོད་རྩོམ་པའི་མཐུ་ཐོབ་ནས༔ ཆོས་མིན་ལྟ་ལོག་ཟིལ་གནོན་ཤོག༔ ༼༧༽ ཡེ་གནས་ཆོས་སྐུའི་ཕོ་བྲང་ནས༔ ངེས་པ་དོན་གྱི་དབྱངས་ཅན་མ༔ མ་བཅོས་རང་བཞག་རང་མཇལ་དེ༔ མ་འབད་འགྲོ་ཀུན་གྲོལ་གྱུར་ཅིག༔ ༼༨༽ ཅེས་པའང་དམར་ཕྱོགས་མཁའ་འགྲོ་འདུ་བའི་དུས་ཆེན་ལ་དབྱངས་ཅན་དགྱེས་པའི་ཉམས་སྣང་ཕྱོགས་མེད་དུ་ཤར་ཚེ་ཁོ་བོ་ནམ་སྤྲུལ་འཇིགས་མེད་དབྱངས་ཅན་དགྱེས་པའི་རྡོ་རྗེས་གཟིམ་ཆུང་རིག་འཛིན་དགའ་ཚལ་དུ་བྲིས་པ་དགེ།